รัฐบาลไทย-ข่าวทำเนียบรัฐบาล-พม. เชิญชวนเครือข่ายประชารัฐรวมพลังประดิษฐ์ดอกไม้จันทน์ 1,099,999 ดอก เพื่อร่วมถวายความอาลัยและน้อมรำลึกถึงพระมหากรุณาธิคุณพระบาทสมเด็จพระปรมินทรมหาภูมิพลอดุลยเดช
วันพุธที่ 24 พฤษภาคม 2560
พม. เชิญชวนเครือข่ายประชารัฐรวมพลังประดิษฐ์ดอกไม้จันทน์ 1,099,999 ดอก เพื่อร่วมถวายความอาลัยและน้อมรําลึกถึงพระมหากรุณาธิคุณพระบาทสมเด็จพระปรมินทรมหาภูมิพลอดุลยเดช
พม. เชิญชวนเครือข่ายประชารัฐรวมพลังประดิษฐ์ดอกไม้จันทน์ 1,099,999 ดอก เพื่อร่วมถวายความอาลัยและน้อมรําลึกถึงพระมหากรุณาธิคุณพระบาทสมเด็จพระปรมินทรมหาภูมิพลอดุลยเดช
วันนี้ (24 พ.ค. 60) เวลา 10.30 น. ที่บริเวณโถงกลาง ชั้น 1 กรมพัฒนาสังคมและสวัสดิการ กระทรวงการพัฒนาสังคมและความมั่นคงของมนุษย์ สะพานขาว กรุงเทพมหานครพลตํารวจเอก อดุลย์ แสงสิงแก้ว รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)เป็นประธานการแถลงข่าวโครงการ "ล้านดวงใจ พม. เพื่อพ่อหลวง รวมพลังเครือข่ายประชารัฐประดิษฐ์ดอกไม้จันทน์ 1,099,999 ดอก” เพื่อร่วมถวายความอาลัยและน้อมรําลึกถึงพระมหากรุณาธิคุณของพระบาทสมเด็จพระปรมินทรมหาภูมิพลอดุลยเดช รวมทั้งเสริมพลัง สร้างการมีส่วนร่วมของอาสาสมัครพัฒนาสังคมและความมั่นคงของมนุษย์ (อพม.) หน่วยงานในสังกัดกระทรวง พม. และเครือข่ายประชารัฐ
พลตํารวจเอก อดุลย์กล่าวว่า สืบเนื่องจากคณะกรรมการอํานวยการจัดงานพระราชพิธีถวายพระเพลิง พระบรมศพพระบาทสมเด็จพระปรมินทรมหาภูมิพลอดุลยเดช ได้มอบหมายกระทรวง พม. เป็นหน่วยงานหลัก ในการดําเนินการจัดพิธีถวายดอกไม้จันทน์ของประชาชน ณ มูลนิธิราชประชานุเคราะห์ในพระบรมราชูปถัมภ์ ซึ่งอยู่ ในบริเวณกระทรวง พม. เพื่อร่วมถวายความอาลัยและน้อมรําลึกถึงพระมหากรุณาธิคุณของพระบาทสมเด็จพระปรมินทรมหาภูมิพลอดุลยเดช รวมทั้งเสริมพลังสร้างการมีส่วนร่วมของอาสาสมัครพัฒนาสังคมและความมั่นคงของมนุษย์ (อพม.) หน่วยงานในสังกัดกระทรวง พม. และเครือข่ายประชารัฐ อาทิ สโมสรโรตารีกรุงเทพรัตนโกสินทร์ ภาค 3350 โรตารีสากล สถาบันส่งเสริมภูมิปัญญาเพื่อสังคม สํานักงานกองทุนสนับสนุนการสร้างเสริมสุขภาพ ในการร่วมประดิษฐ์ดอกไม้จันทน์และส่งมอบให้กลุ่มเป้าหมาย ได้แก่ เด็ก สตรี ผู้สูงอายุ ผู้พิการ คนไร้ที่พึ่ง และผู้ยากไร้ ใน 76 จังหวัด ทั่วประเทศ และกรุงเทพมหานคร รวมทั้งสิ้น 1,099,999 ดอก (กรุงเทพมหานคร 264,075 ดอก และอีก 76 จังหวัดๆ ละ 10,999 ดอก) ซึ่งในเดือนตุลาคม 2560 จะทําพิธีส่งมอบดอกไม้จันทน์ต่อให้ผู้ว่าราชการจังหวัด โดยบูรณาการหน่วยงาน พม. ระดับจังหวัด ภายใต้แนวคิดบ้านเดียวกัน One Home ส่งมอบกลุ่มเป้าหมายในพื้นที่ต่อไป
พลตํารวจเอก อดุลย์กล่าวต่ออีกว่า สําหรับกิจกรรม "ล้านดวงใจ พม. เพื่อพ่อหลวง รวมพลังเครือข่ายประชารัฐประดิษฐ์ดอกไม้จันทน์ 1,099,999 ดอก” ในวันนี้ ประกอบด้วยการสาธิตการประดิษฐ์ดอกไม้จันทน์ 3 รูปแบบ ได้แก่ ดอกดารารัตน์ช่อใหญ่ สําหรับพระสงฆ์ จํานวน 9,999 ช่อ ดอกแก้วช่อกลาง สําหรับผู้บริหาร จํานวน 9,999 ดอก และดอกแคทลียา สําหรับประชาชนและกลุ่มเป้าหมายที่เป็นผู้รับบริการของกระทรวง พม. จํานวน 1,080,001 ดอก ซึ่งวัสดุอุปกรณ์ที่นํามาประดิษฐ์เป็นวัตถุดิบธรรมชาติในท้องถิ่นและเป็นผลผลิตของสมาชิกนิคมสร้างตนเองหรือราษฎรบนพื้นที่สูง เช่น เปลือกข้าวโพด ใบตองแห้ง ผักตบชวาที่รีดแล้ว โดยหน่วยงาน พม. อาทิ กรมพัฒนาสังคมและสวัสดิการ (พส.) กรมกิจการเด็กและเยาวชน (ดย.) กรมกิจการผู้สูงอายุ (ผส.) กรมกิจการสตรีและสถาบันครอบครัว (สค.) กรมส่งเสริม และพัฒนาคุณภาพชีวิตคนพิการ (พก.) การเคหะแห่งชาติ (กคช.) สถาบันพัฒนาองค์กรชุมชน (องค์การมหาชน) (พอช.) สถานธนานุเคราะห์ สโมสรโรตารีกรุงเทพรัตนโกสินทร์ ภาค 3350 โรตารีสากล สถาบันส่งเสริมภูมิปัญญาเพื่อสังคม สํานักงานกองทุนสนับสนุนการสร้างเสริมสุขภาพ (สสส.) อาสาสมัครพัฒนาสังคมและความมั่นคงของมนุษย์ (อพม.) และเครือข่ายประชารัฐ
"ทั้งนี้ ขอเชิญชวนอาสาสมัครพัฒนาสังคมและความมั่นคงของมนุษย์ (อพม.) ประชาชน และเครือข่ายประชารัฐ ร่วมประดิษฐ์ดอกไม้จันทน์ ระหว่างวันที่ 24 พฤษภาคม – 30 กันยายน 2560 โดยในส่วนกลางสามารถร่วมกิจกรรม ได้ที่ บริเวณโถงชั้น 1 กระทรวง พม. สะพานขาว กรุงเทพฯ และส่วนภูมิภาคสามารถร่วมกิจกรรมได้ที่ หน่วยงานสังกัด พส. ในพื้นที่ทั่วประเทศ อีกทั้งสอบถามข้อมูลเพิ่มเติมได้ที่ ศูนย์ช่วยเหลือสังคม โทร 1300 บริการ 24 ชั่วโมง”พลตํารวจเอก อดุลย์กล่าวในตอนท้าย